title: Dengkolan
text: Dengkolan utawi kadengkolan silih tunggil kecambah tradisional krama ring lereng Gunung Agung, kusus nyané ring Kecamatan Rendang sané melakar saking kacang kara. Kecamatan Rendang punika wewengkon pegunungan megenah ring Gunung Agung, punika pacang kapilulutan sareng wewengkon pegunungan liyané sekadi Désa Suter, Désa Sebudi, taler Désa Tianyar sané magenah ring sisi kalér Gunung Agung. Sajebag wewengkon punika pacang ngasilang makudang-kudang swatek kacang-kacangan sekadi undis, kacang barak, kacang tanah, miwah kacang kara. Ketah nyané kacang-kacangan punika kapanen risampuné wiji nyané wayah, selantur nyané kajemuh mangda prasida kasimpen ring galahé suwé. Ring duk riin, simpanan kacang-kacangan manados cadangan panyilur baas ri kala paceklik.